Afsondering in Wes-Kaap gedeeltelik suksesvol op dag een‘n Polisiebeampte gaan Vrydag ‘n motoris se besonderhede in Kaapstad na. (Foto: Nardus Engelbrecht, AP) Op die dag dat die Wes-Kaap die eerste Suid-Afrikaanse sterfte weens die koronavirus aangeteken het, het die toepassing van die algehele landwye afsondering weens rampregulasies op sommige plekke in die provinsie beter verloop as ander. Hoewel daar nie enige presiese lyne te trek was nie, het navrae getoon diegene wat die afsondering verontagsaam het, woon dikwels in beknopte wonings, en/of het nie weens hul blouboordjie-betrekkings kans gehad om inkopies te doen nie, of dat hulle nie geld het om aan die lewe te bly vir 21 dae sonder inkomste nie, want hulle leef van die hand na die tand. Die middestad van Kaapstad en welvarende woonbuurte soos Groenpunt, Seepunt, Welgemoed en Durbanville was doodstil en die strate was verlate. Dieselfde het gegeld in die meeste voorstedelike woonbuurte, hoewel sommige inwoners van gebiede soos Monte Vista en Parow gekla het oor sowel hul bure se musieksmaak as die volume waarteen daardie musiek geluister word. Vlugtelinge slaap Vrydag op ‘n sypaadjie in Kaapstad. (Foto: Nardus Engelbrecht, AP) Op die Kaapse Vlakte het die situasie gewissel van ‘n groot mate van samewerking in Bonteheuwel tot die grootskaalse ignorering van die regulasies in Blackheath. “Meeste van die mense van Bontas werk baie mooi saam,” het die stadsraadslid vir Bonteheuwel, Angus McKenzie (DA), gesê. By groot inkopiesentrums in Mitchells Plain en Athlone het baie ouers hul kinders saamgeneem om inkopies te doen, en in die rye voor die supermarkte was daar geen sprake van sosiale afstandelikheid nie. Sommige ouers het aangevoer hulle woon nie in gebiede waar ŉ mens jou kinders alleen by die huis los nie, en ook dat hulle loonstrukture en werkure hulle nie in staat gestel het om voorsorg te tref vir 21 dae sonder inkomste nie. In Kaapstad se townships was die verhaal gemeng. “Ek gaan nie uit my huis uit nie en ons straat se mense bly binnenshuis,” het Vivienne Gcina van Philippi gesê. Maar in dele van Langa en Gugulethu het mense aangevoer hul pondokkies is te klein vir al die inwoners om heeldag binne te sit. Voorts word kommunale toilette gebruik en omdat hulle van dag tot dag leef, met elke dag se karige inkomste of aalmoese wat hul voedingsvlakke bepaal, is daar geen geld om voedsel mee op te gaar nie. ‘n Verlate hoofweg in Kaapstad Vrydagoggend. Foto: (AP Photo/Nardus Engelbrecht) Wat die Wes-Kaapse platteland betref het die burgemeester van die Kaapse Wynland-distriksraad, Elna von Schlicht, by navraag gesê die polisie het hul hande vol om onwilliges by die regulasies te laat hou. Op Loeriesfontein net noord van die provinsie se grens met die Noord-Kaap het die polisie verskeie onwilliges in hegtenis geneem. Die burgemeester van die Breedevallei-stadsraad in Worcester, Antoinette Steyn, het onwillige inwoners plek-plek gesmeek om binnenshuis te bly, met gemengde sukses. Die middedorpe van Somerset-Wes en Hermanus was doodstil, maar op ander plekke het veral stukwerkers druk inkopies gedoen. In Kaapstad self het daklose mense die nagskuilings oorstroom en is ontvangsentrums vir hulle in die “diep suide”, die oostelike, die noordelike en sentrale dele van die stad ingerig, het die stad se burgemeesterskomiteelid vir veiligheid, JP Smith, gesê.